ROZHODNUTIE KOMISIE
z 22. júla 2009
o finančnom príspevku Spoločenstva na núdzové opatrenia zamerané na boj proti vezikulárnej chorobe ošípaných v Taliansku v roku 2008
[oznámené pod číslom K(2009) 5608]
(Iba talianske znenie je autentické)
(2009/557/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3,
keďže:
(1)
Vezikulárna choroba ošípaných je infekčné vírusové ochorenie ošípaných, ktoré nie je klinicky odlíšiteľné od slintačky a krívačky, a preto spôsobuje narušenie vnútorného obchodu Spoločenstva a vývozu do tretích krajín.
(2)
V prípade výskytu ohniska vezikulárnej choroby ošípaných vzniká riziko, že by sa pôvodca ochorenia mohol rozšíriť do iných hospodárstiev s chovom ošípaných v rámci členského štátu, ale prostredníctvom obchodu so živými ošípanými alebo výrobkami z nich aj do iných členských štátov a do tretích krajín.
(3)
V rozhodnutí Komisie 2005/779/ES z 8. novembra 2005 o opatreniach na ochranu zdravia zvierat pred vezikulárnou chorobou ošípaných v Taliansku (2) sa ustanovujú pravidlá týkajúce sa zdravia zvierat, pokiaľ ide o vezikulárnu chorobu ošípaných, pre regióny Talianska, ktoré sú uznané ako regióny bez výskytu vezikulárnej choroby ošípaných, ako aj pre regióny, ktoré nie sú uznané ako regióny bez výskytu tejto choroby. Talianske orgány splnili požiadavku na predkladanie informácií podľa článku 11 uvedeného rozhodnutia.
(4)
V rozhodnutí 90/424/EHS sa ustanovujú postupy, ktorými sa riadi finančné prispievanie Spoločenstva na špecifické veterinárne opatrenia vrátane núdzových opatrení. Podľa článku 3 ods. 2 uvedeného rozhodnutia členské štáty dostávajú finančný príspevok pod podmienkou, že uplatnia opatrenia zamerané na eradikáciu vezikulárnej choroby ošípaných.
(5)
V článku 3 ods. 5 prvej zarážke rozhodnutia 90/424/EHS sa ustanovujú pravidlá pre percentuálny podiel určitých nákladov vynaložených členským štátom, na ktoré sa môže vzťahovať finančný príspevok Spoločenstva.
(6)
Vyplatenie finančného príspevku Spoločenstva na núdzové opatrenia zamerané na boj proti vezikulárnej chorobe ošípaných podlieha pravidlám stanoveným v nariadení Komisie (ES) č. 349/2005 z 28. februára 2005 stanovujúcom pravidlá financovania zo Spoločenstva, ktoré je určené na núdzové opatrenia boja proti určitým chorobám zvierat, uvedeným v rozhodnutí Rady 90/424/EHS (3).
(7)
Taliansko v plnej miere splnilo svoje technické a administratívne povinnosti stanovené v článku 3 ods. 3 rozhodnutia 90/424/EHS a v článku 6 nariadenia (ES) č. 349/2005.
(8)
Dňa 10. decembra 2008 Taliansko predložilo odhad nákladov vynaložených v súvislosti s prijímaním opatrení na eradikáciu vezikulárnej choroby.
(9)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Finančný príspevok Spoločenstva pre Taliansko
Taliansku môže byť udelený finančný príspevok Spoločenstva na pokrytie určitých nákladov vynaložených týmto členským štátom v roku 2008 pri prijímaní opatrení uvedených v článku 3 ods. 2 rozhodnutia 90/424/EHS na boj proti vezikulárnej chorobe ošípaných.
Článok 2
Adresát
Toto rozhodnutie je určené Talianskej republike.
V Bruseli 22. júla 2009